STORIE VECIE DE STRADE VECIE

Enrico Scorzon, ilustre storico padovan mancà nel 1993. La xe sta ‘na scoperta che łù ga fato nea Biblioteca del Museo Civico, de un manoscrito del XVII° secolo de autore ignoto e che łù ga publicà come ch’el gera scrito.Mi go fato altretanto.

 - (dal 1918 via Guglielmo Oberdan, già via del Sale): si chiama etiamdio la contrada del sale perché quivi vi fu un’antica hosteria con l’insegna della Campana che appesa nel di fuori ancor si vede consumata da tempo. Sotto questa fu tagliata la mano destra a Domenico Mandeli detto il Campanino l’anno 1637 di maggio per veleno dato all’oste e per falso testamento. Fu detto loco tramutato con nove fabriche e botteghe l’anno 1650 e fu levata la detta insegna.

Par el so fare a la bona e preciso el popolin senplicioto lo gaveva soranominà "el paron de Padova".

Questo gera el Mandelli de dì. Sì, parché a la sera, có 'l sarava botega el se inciavava drento de la stessa insieme a na conbrìncola de figure porche e col soranome de "Canpanino" el deventava el caporion de na banda de sercantoni e ramenghi che de dì, fin che eo tegneva banco, lori se spranpagnava de girondolon par canpagne e paesi a ociare e recesare, par dopo tornare a la sera e métarse d'acordo col "Canpanino" dove 'ndar de ganso a la note. Quando a la fine sti furfanti xe stà ciapài xe stà inpinìo pàgine e pàgine de verbài giudissiari che qua in pìcola parte mensonemo, solo par dare l'idea de cossa che gera capasse soratuto el "Canpanino".

La note del 25 magio 1616 el "Canpanino" insieme a n'altra bona lana come lu, i ghe ga dà inpasso par la strada a on serto Piero Pasta, che gera drio 'ndar casa a poejare; dopo 'verghe dà na sgiaentà so la testa i ghe ga fregà denari e anèi e i lo ga lassà destirà par tera tramortìo.



